ועדת הפנים ואיכות הסביבה, כנסת 17, פרוטוקול מספר 314, 2008-02-12 12:30

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום: תקנות למניעת מפגעים (מניעת זיהום אויר מייצור חשמל), התשס"ז-2007.

אופיר פינס-פז: המשרד להגנת הסביבה, בבקשה.

שולי נזר: אני אדלג על חלק מהדברים כי אני רואה שהפורום קטן.

שולי נזר: לתאר את משק החשמל בישראל, מההיבט שרלוונטי לתקנות: יש לנו תחנות כוח פחמיות באשקלון וחדרה, תחנות כוח מזות שעברו הסבה לגז טבעי באשדוד ורידינג שכבר עובדות על גז טבעי, ובחיפה, שתעבוד בעתיד על גז טבעי.

שולי נזר: יש מחז"מים, טורבינות גז רבות, גזר וכולי.

שולי נזר: יש טורבינות גז סילוניות שהן קטנות יותר ומשמשות בעיקר לגיבוי או להנעות של תחנות.

שולי נזר: יש יח"פים, יצרנים פרטיים מעטים כמו "גל" או "מפעלי ים המלח", יש יצרנים פרטיים שמתכוונים להקים תחנות, בעיקר טורבינות גז כמו "דור-עד", "נייר חדרה" שכבר עובדת וכולי.

שולי נזר: זה פחות או יותר מגוון אמצעי הייצור שיש.

שולי נזר: התקנות שאנחנו מציעים הן כרגע מכוח חוק למניעת מפגעים, ואנחנו מקווים שחוק אוויר נקי יתקדם מהר ואז אפשר יהיה - -

דב חנין: זה גם תלוי קודם כל בכם.

שולי נזר: אני מסכימה אתך.

שולי נזר: אפשר יהיה לעשות את ההסבה המהירה הנדרשת, ולהפוך את התקנות האלה לתקנות מכוח חוק אוויר נקי.

שולי נזר: הבסיס המקצועי לתקנות האלה היא הדירקטיבה למתקני שריפה גדולים, הדירקטיבה האירופית משנת 2001.

שולי נזר: התקנות יחולו על יחידות ייצור חשמל בהספק של מעל 50 מגוואט, אלה היחידות הגדולות.

אופיר פינס-פז: מה זה הקטנות?

שולי נזר: פחות מ-50, זה בדרך כלל לגבי תקנים שהם יותר קטנים ובעיקר במפעלים או יצרנים פרטיים.

שולי נזר: מהבחינה הזאת אנחנו עקביים עם הדירקטיבה וגם היא חלה על יחידות שהן מעל 50 מגוואט תרמי.

שולי נזר: התקנות האלה עברו הרבה מאוד דיונים והתייעצויות.

שולי נזר: בין השאר, עשינו דיון ציבורי ושמענו הערות מהציבור.

שולי נזר: כמובן התדיינות ארוכה היתה עם חברת חשמל, משרד התשתיות, רשות החשמל.

שולי נזר: לתקנות נעשתה הערכת עלות מול תועלת ונמצא שהן יביאו לתועלת למשק, אם אנחנו לוקחים בחשבון את הנזק כתוצאה מזיהום האוויר, ואנחנו מדברים על תועלת במיליארדים, לא תועלת קטנה.

אופיר פינס-פז: מה לגבי קרינה?

שולי נזר: זה עוסק רק בזיהום אוויר.

אופיר פינס-פז: המשרד להגנת הסביבה הבטיח לטפל גם בנושא הקרינה.

שולי נזר: אבל התקנות האלה עוסקות רק במניעת זיהום אוויר.

שולי נזר: התקנות מגדירות זיהום אויר חזק ובלתי סביר שהוא חריגה מערכי פליטה שמוגדרים בתקנות או חריגה משריפת דלק עם כמות גופרית שעולה על מה שמוגדר בתקנות כאשר ההגבלה על הדלקים רלוונטית בעיקר בתקופות מעבר עד להתקנת המתקנים להפחתת הזיהום.

שולי נזר: העקרונות שהתקנות מגדירות זה שימוש בטכניקה הזמינה הטובה ביותר לפי הדירקטיבה האירופאית, ונותנת תמריץ להתייעלות ולשיפור נצילות, זאת אומרת, הפחתת פליטת מזהמים לכל יחידת אנרגיה מיוצרת.

שולי נזר: התקנות דורשות התקנת מתקני ניטור רציף בארובות התחנות ל-3 מזהמים: תחמוצת חנקן, תחמוצות גפרית וחלקיקים.

שולי נזר: היא נותנת סייגים או פטור להתקנה של מדי ניטור רציף למזהמים מסוימים כמו למשל, גופרית דו-חמצנית ביחידות שמוסקות בגז טבעי, מאחר שזה מזהם זניח מבחינת פליטה ביחידות כאלה או ליחידות שעובדות מעט, יחידות גיבוי או יחידות במקדם יכולת מאוד נמוך.

שולי נזר: מעבר לדרישה לניטור יש גם דרישות לדיגום תקופתי.

שולי נזר: ניטור זה מדדים שמודדים כל הזמן, דיגום תקופתי זה דיגום שבאים ועושים בתדירות שמוגדרת בתקנות.

שולי נזר: שם יש דרישה לדיגום של מזהמים נוספים מעבר לאלה שציינתי קודם.

שולי נזר: תדירות הדיגום תלויה בהמצאות מד ניטור רציף.

שולי נזר: אם יש מד כזה אז תדירות הדיגום היא אחת לשנה ואם לא, אז אחת לחצי שנה.

שולי נזר: הדיגום התקופתי נדרש גם לגבי הדלק, הדגימה צריכה להיעשות גם לגבי תכולת המזהמים בדלק.

שולי נזר: כמו שאמרתי קודם, יש דיגום של יחידות ששורפות דלק מוצק כמו פחם או דלק נוזלי, שזה מזות או סולר ומרכיבים נוספים כמו מתכות, דיאוקסינים, תרכובות האלוגניות וכולי.

שולי נזר: יש הגדרה לגבי זמן מותר לפעולת יחידה כאשר יש תקלה במתקן לניקוי גזי פליטה.

שולי נזר: המגבלה היא הפעלת יחידה באופן שלא יעלה על 120 שעות בשנה, ובכל מקרה לא יותר מ-24 שעות, כאשר יש למשרד סמכות לקצר או להאריך במקרים מסוימים.

שולי נזר: בנוסף, יש דרישה להתקנת מערכת התראה בחדרי הבקרה בתחנות על חריגה מערכי פליטה מנוטרים, על פעולה לא תקינה בנושאי ניטור, על אי העברת נתונים לממונה בזמן אמת או תפקוד וליקויים אחרים.

שולי נזר: יש דרישות לרישום אלמנטים שקשורים לפליטה לאוויר כמו ניטור, דיגום, כיול וכולי.

שולי נזר: יש דרישה לדיווח לממונה.

שולי נזר: הוא מקבל היום ויקבל בעתיד יותר בזמן אמת נתוני ניטור, דיווח על תקלות, על מצב תפעולי וכלי.

שולי נזר: יש דרישה לדיווח שנתי למשרד ולממונה, ודיווח שנתי שיפורסם באתר האינטרנט שביחידת הייצור גם לציבור.

שולי נזר: אני לא יודעת עם לרדת לרזולוציה של ערכי הפליטה, אם תרצה אעשה את זה.

אופיר פינס-פז: את חייבת לקרוא את כל התקנות.

אופיר פינס-פז: זה לא יחסוך לך את הקריאה.

דב חנין: יש לי הערה לסדר.

שולי נזר: כשאקרא אפרט את הערכים לכל סוג דלק ולכל סוג יחידה.

שולי נזר: יש לאותם ערכי פליטה גם סייגים או פטור מעמידה בערכים בזמן הנעה, הדממה והרצה.

שולי נזר: בזמן תקלה, כמו שהתייחסתי, עם מגבלה לשעות התקלה.

שולי נזר: בזמן שעוברים בין סוגי דלק, למשל ממזות לגז, בזמני המעבר ביחידה עצמה.

שולי נזר: ביחידות גיבוי שהן יחידות שעובדות עם מקדם יכולת מאוד נמוך, אבל שם יש לחלופין דרישה לשימוש בסוג דלק עם תכונת מזהמים מסוימת.

אופיר פינס-פז: האם שקלתם להוציא את המזות מחוץ לחוק?

שולי נזר: לא.

אופיר פינס-פז: למה?

אופיר פינס-פז: האם אתם מוכנים לשקול את זה, לא רק כלפי חברת חשמל אלא בכלל, כלפי התעשיה.

שולי נזר: אנחנו לא חושבים שנכון להוציא סוג דלק מסוים מחוץ לחוק אלא לכל סוג דלק לקבוע את מגבלות הפליטה האופטימאליות.

אופיר פינס-פז: הדבר הזה, תסלחי לי שאני אומר, זה סוג של מכבסת מילים.

אופיר פינס-פז: כמו שזה נוגע לנושא אחר, נושא של היתרים לזיהום נחלים וימים, שאני לא חושב שאת עוסקת בו, מה אתם עושים?

אופיר פינס-פז: אתם נותנים אישור להרעיל את הנחל והים.

אופיר פינס-פז: המזות הוא מזות, הוא חומר מזהם.

שולי נזר: גם פחם.

אופיר פינס-פז: אז מה אתם עושים?

אופיר פינס-פז: אתם מכשירים את השרץ.

אופיר פינס-פז: אני טוען שיכול להיות שיש שרצים מסוימים שצריך להרוג.

שולי נזר: אין ספק.

זוהר לביא: מסדירים את השרץ, בלית ברירה.

אופיר פינס-פז: זה על הסקאלה בין להסדיר להכשיר, אבל בסוף השרץ יישאר שרץ, זה לא יעזור.

דב חנין: בסוף אוכלים אותו.

דב חנין: ..

דב חנין: אוכלים אותה.

דב חנין: ...

אופיר פינס-פז: לפעמים אין אלטרנטיבות.

אופיר פינס-פז: ולכן, דווקא על המזות, בגלל שיש לו אלטרנטיבות, השאלה אם לא כדאי להתייחס לענין המזות.

אופיר פינס-פז: הייתי ממליץ שיתקיים דיון מקצועי על היכולת של התעשיה הישראלית, בתוך פרק זמן מסוים, להסתדר בלי המזות ולהשתמש בדלקים אחרים או באמצעים אחרים.

שולי נזר: חשוב להבהיר שפחם לא נקי יותר ממזות וכל תקן פליטה שהוא, גם גז טבעי שמזהם, הוא הרשאה לזהם.

שולי נזר: ההרשאה בעצם יוצרת את האיזון בין הרצון שלנו לקבל חשמל ולנסוע ברכבים לבין הרצון שלנו לאוויר נקי.

שולי נזר: התקנים שאנחנו נותנים הם כאלה שמחייבים ליישם את הטכנולוגיות הכי טובות שיש, שיביאו לצמצום הזיהום.

שולי נזר: בפועל, מה שקורה במשק הישראלי, מחירי הגז, נכון להיום, מאוד נמוכים, והם יצרו את התמריץ העצמאי לעשות את זה, לעבור לשימוש בגז.

שולי נזר: המזות שיישאר יהיה לאותם מפעלים שלא יוכלו לספק להם גז טבעי.

שולי נזר: לכן אנחנו מגיעים לתוצאה הרצויה בדרך אחרת, לתוצאה של שימוש בדלקים שהם הרבה יותר נקיים.

שולי נזר: מעבר לזה, התקנות מחייבות תחנות שמשתמשות בדלקים לכאורה מזהמים יותר, להתקין מתקני טיפול בעלויות הרבה יותר גבוהות, כך שהן שוב הן יוצרות תמריץ להשתמש בגז טבעי, ששם המתקנים לניקוי הגז הרבה יותר זולים.

אופיר פינס-פז: מה הציפייה שלכם מהתקנות, בשפה של בני אדם, בהנחה שיאשרו לכם תקנות כאלה או אחרות, מה אמור לקרות?

שולי נזר: תחנות המזות, כמו שאמרתי, שהן התחנות באשדוד, חיפה ותל-אביב עוברות לגז, ומבחינתנו הן התחנות שפועלות לפי הטכנולוגיה הטובה ביותר.

שולי נזר: התחנות הפחמיות, ושם עיקר נטל התקנות, יצטרכו להתקין מסננים לכל סוגי המזהמים.

אופיר פינס-פז: זה הסולקנים?

שולי נזר: סולקנים ל-10 תו.

שולי נזר: SCR, שזה מתקן קטליטי לטיפול בתחמוצות חנקן, ומשווקים אלקטרו- סטאטיים לטיפול בחלקיקים, שזה דבר שנמצא בתחנות.

שולי נזר: זה עיקר ההשקעה הכספית.

שולי נזר: העלות של הקמת המתקנים האלה היא 1.5 מיליארד דולר כאשר לצורך התקנת המתקנים יצטרכו להשבית יחידות פחמיות ולהתקין את המתקנים.

שולי נזר: כל יחידה תצטרך לרדת מהמערכת למספר חודשים, ונציגי חברת חשמל שנמצאים פה יוכלו לפרט יותר.

שולי נזר: לוח הזמנים שאנחנו מציעים לוקח בחשבון את הצורך בהורדת היחידות מהמערכת ובהתקנת המתקנים לצורך הפחתה.

שולי נזר: סוג היחידות השלישי שיש לנו בתקנות הם המח"זמים – טורבינות הגז במחזור משולב, שחלקן עובדות על סולר והן תעבורנה לשימוש בגז לכשיגיע הגז לכל אחד מהאתרים.

שולי נזר: כך שאם אנחנו מסתכלים מפת האנרגיה וייצור החשמל במדינת ישראל, התחנות הבעייתיות ביותר והן גם תורמות המזהמים הגדולות ביותר הן התחנות הפחמיות, והן המרכיב המשמעותי של התקנות האלה.

שולי נזר: מעבר לזה, כל נושא הדיגום, ניטור, דיווח, שקיפות עולים פה מדרגה, גם את זה אנחנו מסדירים.

ציפי איסר איציק: מה לגבי לוחות הזמנים?

ציפי איסר איציק: מתי הציבור עתיד ליהנות מהתחנות האלה?

שולי נזר: לוחות הזמנים שאנחנו מציעים בתקנות זה לוחות זמנים של סיום טיפול בתחמוצות גופרית עד 2013 ותחמוצות פחמן עד 2016.

ציפי איסר איציק: 8 שנים.

ציפי איסר איציק: אנחנו מדברים על זה כבר 12 שנים.

שולי נזר: זה התכנון.

שולי נזר: את מדברת על זה 12 שנים, אנחנו מדברים על זה יותר.

שולי נזר: 2016 זה לא סוף הסיפור.

שולי נזר: שר התשתיות והשר להגנת הסביבה נפגשו לפני מספר חודשים, כששר התשתיות העלה את בעיית הרזרבה שצפויה במשק החשמל מ-2009 ואילך, וביקש לפרוש מחדש את לוחות הזמנים ואת תכנית היישום להתקנת המתקנים.

דב חנין: יש זמן, אדוני היושב ראש.

דב חנין: ..

שולי נזר: שני השרים סיכמו על הקמת צוות שאמור לסיים את עבודתו בסוף פברואר, שימליץ על תכנית התקנת המתקנים ולו"ז לסיום התכנית.

אופיר פינס-פז: הלו"ז כבר נדחה, כבר היתה דחייה.

אופיר פינס-פז: כמה אפשר לדחות?

שולי נזר: נכון, רק למתקן אחד.

שולי נזר: כמובן שהשאיפה שלנו תהיה להביא להתקנת המתקנים בלוחות זמנים הכי קצרים שאפשר.

דב חנין: תודה רבה, אדוני היו"ר.

דב חנין: אני חושב שטוב שאנחנו מקיימים את הדיון הזה, אם כי אציע הצעה מקדמית לגבי התוכן - -

אופיר פינס-פז: תציע להפסיק אותה.

דב חנין: כן, זה מה שאציע.

דב חנין: אני מאוד מוטרד מהתקנות שהובאו אלינו.

דב חנין: הסיבה שאני מוטרד לא נוגעת לפרטים של התקנות.

דב חנין: כמובן שאפשר להיכנס לפרטים אבל לא זה יהיה הנושא שנעסוק בו כרגע אלא מנקודת המוצא והנחת היסוד שעומדת מאחורי התקנות.

דב חנין: כמו שכל הנוכחים מסביב לשולחן יודעים היטב, אנחנו עובדים במקביל על חוק אוויר נקי.

דב חנין: אחרי הרבה מאוד התלבטות ושיקולים הגענו להסכמה בחוק אוויר נקי שאנחנו רוצים לאמץ בו סטנדרטים אירופאים.

דב חנין: היו על זה ויכוחים והיו טענות שדברים אחרים עדיפים.

דב חנין: הסטנדרט האירופי, אם אנחנו קובעים אותו ומחילים אותו, צריך להיות רוחבי על כל תחומי זיהום האוויר בישראל, כולל תעשייה, כולל חשמל ודברים אחרים.

דב חנין: מה שאנחנו רואים פה, בתקנות האלה, זה לא הצמדות לרוח ההוראות של הדירקטיבה של 80\2001 ולא לתוכן של הדירקטיבה הזאת אלא מערכת מאסיבית של הקלות לעומת הדירקטיבה האירופאית.

דב חנין: אני מוטרד מזה פעמיים.

דב חנין: פעם אחת בגלל התקנות האלה לענין משק החשמל ופעם שניה, כפי שאדוני היו"ר יודע היטב וכמי שמלווה את העבודה שלנו בחוק אוויר נקי, אנחנו מייצרים מנגנונים שאתם, במשרד להגנת הסביבה במשטר היתרי הפליטה, תצטרכו למלא אותם בתוכן.

דב חנין: אם זה התוכן שבו ימלאו את המנגנונים האלה, אני מתחיל להטיל ספק בעבודה של עצמנו ולא רק בעבודה שלהם.

דב חנין: לכן אני מאוד מטורד מהתקנות האלה.

דב חנין: לכן, אני הייתי מציע, אם הגישה הזאת מקובלת ואני שומע מדבריך, אדוני היושב ראש, שגם לך יש ספקות, שנבקש מהמשרד להגנת הסביבה לחזור יחד עם חברת החשמל בהידברות ודיונים ועם כל הגורמים המעורבים, אדם טבע ודין וכל גורם אחר שרלוונטי, ולהביא לנו משהו אחר באופן יסודי, שייתן תשובות לפי הדירקטיבה האירופאית.

דב חנין: אני מוכן לתת לכם שורה ארוכה של דוגמאות אבל אני חושב שלא.

אופיר פינס-פז: תן דוגמה בולטת.

דב חנין: למשל, כל ערכי הפליטה שהתקנות מדברות עליהן מקלות בצורה דרמטית.

שולי נזר: זה ממש לא נכון.

שולי נזר: אנחנו נורא מופתעים ממה שאנחנו שומעים עכשיו.

דב חנין: גפרית דו-חמצנית.

דב חנין: .

שולי נזר: אנחנו נורא מופתעים ממה שאנחנו שומעים עכשיו.

שולי נזר: עשינו דיון ציבורי ולא שמענו הערה אחת כזאת.

שולי נזר: אתם הייתם בדיון הציבורי וזה פשוט לא נכון.

דב חנין: גופרית דו-חמצנית, לפי הנתונים יש בפניי, אנחנו מדברים על 860 עד 1380 מיליגרם - -

שולי נזר: התקן הוא 200.

שולי נזר: אנחנו קובעים בתקנות תקן של 200.

שולי נזר: עד להקמת המתקנים, אי אפשר להשאיר אותם בלי כלום והמתקן לא מוקם מחר בבוקר.

שולי נזר: התקן עד 200 זהה לדירקטיבה האירופאית.

שולי נזר: אנחנו נורא מופתעים.

דב חנין: בתשובה להערתך, אלוהים והשטן נמצאים בפרטים הקטנים.

דב חנין: אולי אני נמצא - -

אופיר פינס-פז: והאויב של הטוב הוא הטוב ביותר...

דב חנין: אני חייב להודות, אדוני היושב ראש, שאני פוסט-טראומטי כי באתי מישיבת ועדת הכלכלה שבה הממשלה ביקשה דחייה של תקנות גם בענין סביבתי, של נצילות של מזגנים שנקבעו ב-2007 לגבי 2008 ועכשיו ביקשו לדחות אותם ל-2011.

דב חנין: אז השאלה של ה"בינתיים" היא שאלה מאוד חשובה, עם כל היעדים הטובים והאופטימיים והחשובים שאנחנו קובעים לטווח יותר ארוך, השאלה של מה קורה מחר או מחרתיים ובעוד חודש היא שאלה קריטית.

שולי נזר: אסביר לך מה עשינו פה: באופן עקרוני, בדירקטיבה האירופית יש את התקן 200 ואין תקנים שהם עד.

שולי נזר: מה שעשינו פה, הרי אין שום היגיון בסיסי להקים מתקני ביניים, אין דבר כזה.

שולי נזר: קבענו מגבלת פליטה בהינתן על סוגי הפחם הטובים ביותר שניתן להשיג, ולקחנו בחשבון את מקורות האספקה שמהם אפשר לייבא את הפחם.

שולי נזר: לכן קבענו ערך שמבוסס על שימוש בפחם עד למועד שבו יותקנו הסולקנים.

שולי נזר: מהיום שבו הסולקנים מותקנים הם נדרשים לתקנים האירופאים לכל דבר ודבר.

דב חנין: את יודעת למה אני מחייך?

דב חנין: אני זוכר את הסאגה האין-סופית של תחנת "רידינג", שהשר להגנת הסביבה, אם אני זוכר נכון, דרש להקים סולקן וחברת החשמל אמרה: ממילא אנחנו עוברים לגז טבעי.

דב חנין: ואז השר אמר שאם ממילא עוברים לגז טבעי למה שיתקינו את הסולקן?

דב חנין: וכך נענו מ-92.

אופיר פינס-פז: זה שחברת החשמל תרצה למשוך זמן זה ברור, כי זה עולה לה כסף.

אופיר פינס-פז: נניח שהיא רוצה לדאוג לציבור הכללי ולפחות לציבור העובדים שלה ומצד שני, זה סכומים פנטסטיים.

אופיר פינס-פז: מיליארד וחצי דולר זה המון.

אופיר פינס-פז: בשביל זה אנחנו יושבים פה וצריכים לשמור על האינטרסים.

ציפי איסר איציק: לפני כ-5 שנים עתרנו לבג"ץ וביקשנו את התקנתן של התקנות האלה, לאחר שהיה ידוע לנו ששנים רבות במשרד, עוד בתקופה שדוקטור אריה ונגר עבד שם, ואותה טיוטה התגלגלה - -

יבגניה ברנשטיין: ממש לא אותה טיוטה.

ציפי איסר איציק: אחרי זה נתווכח אם זו בדיוק אותה טיוטה או כמעט.

ציפי איסר איציק: התקנות לא היו בא ועתרנו לבג"ץ.

ציפי איסר איציק: אתם באתם לבג"ץ ואמרתם שיש טיוטה מוכנה, זה היה לפני 5 שנים, אנחנו הולכים להניח אותה לאישור הכנסת ומחקנו את העתירה.

ציפי איסר איציק: היום, כעבור 5 שנים, אנחנו מגיעים עם טיוטה שאומרים לנו עוד 8 שנים.

ציפי איסר איציק: מה שכתוב כאן, בנייר הזה, שכל היחידות הקיימות כרגע פטורות מהחובות שיש כאן.

ציפי איסר איציק: הם יצטרכו לעמוד בזה רק בעוד 5 עד 8 שנים.

אופיר פינס-פז: במקרה הטוב, כי עוד יאריכו את התקנות וכולי.

אופיר פינס-פז: שולי, אני רוצה לשאול אותך, כי אני רוצה לקצר טווחים ואני גם מוכן לטובת קיצור הטווחים שהתקנות תהיינה לא אידיאליות ואופטימאליות אלא טובות, משקל האויב של הטוב זה הטוב ביותר.

אופיר פינס-פז: מצד שני, עקב אכילס פה כפי שהסתבר לנו, זה ענין לוחות הזמנים.

אופיר פינס-פז: הם לא סבירים.

אופיר פינס-פז: יש פה "גרייס" ארוך מדי ואנחנו לא יכולים להסכים לדבר הזה.

אופיר פינס-פז: אנחנו ב-2008.

אופיר פינס-פז: זיהום האוויר ממוקדי ייצור החשמל הוא מאוד קשה ואין ויכוח על זה.

אופיר פינס-פז: אנחנו לא יכולים לסבול את זה, עם כל הכבוד לכולם, אנחנו דורשים סולקנים עכשיו.

אופיר פינס-פז: לא ב-2016 ולא בכל הדבר הזה.

אופיר פינס-פז: על זה יקום וייפול הדבר הזה.

אופיר פינס-פז: יהיה פחות מוצלח או יותר, אנחנו רוצים את זה הרבה יותר מהר בלוחות הזמנים ועם כל הכבוד, חברת חשמל תצטרך להתגמש מבחינה זאת.

אופיר פינס-פז: אני מניח שאת התאריכים אתם סיכמתם, אני לא רוצה להגיד על סמך הכתבה של חברת חשמל אלא על סמך הידברות עם חברת חשמל, ועלינו התאריכים לא מקובלים.

שולי נזר: 2016 זה מועד הסיום.

שולי נזר: הסולקנים לכל יחידה ויחידה יתפרסו, מאחר ואתה לא יכול להשבית את כל התחנות הפחמיות כי הן הבסיס לייצור החשמל בישראל, אתה צריך לפרוש את לוחות הזמנים.

שולי נזר: הכוונה במועדים שהגדרנו בתקנות היא סיום כל התכנית, כך שחלק מהסולקנים יהיו ב-2010, ב-2011 והדברים יתפרסו עד 2016.

יורם רונשטיין: צריך להבין במגוון השיקולים שבוחנים את המועדים גם את הנושא של יכולת אספקת החשמל.

יורם רונשטיין: כיום, אנחנו נמצאים במצב של פיגור רציני בשילוב יחידות ייצור נוספות במערכת - -

אופיר פינס-פז: אתם בעיקר בפיגור בחיסכון בחשמל ולזה אתה מתכוון.

אופיר פינס-פז: ..

יורם רונשטיין: יש גם פיגור בחיסכון בחשמל, אבל יש פיגור מאוד משמעותי בשילוב יחידות חדשות במערכת ייצור החשמל, הן של יזמים פרטיים וגם של חברת החשמל.

יורם רונשטיין: כפי שכבר צוין קודם, התקנת המערכות דורשת מספר פעולות.

יורם רונשטיין: יש צעדים ראשוניים, שזה אמצעים שמסבים ביחידות הקיימות מתקנים שונים כדי שיסייעו בהפחתת המזהמים, ויש גם התקנת המתקנים המאוד מסובכים כמו הקולטנים לגופרית ולתחמוצות חנקן, שזה בנוסף.

יורם רונשטיין: משך הזמן הדרוש לביצוע הפעולות האלה הוא כחצי שנה.

יורם רונשטיין: פירוש הדבר, הוצאת יחידות כמו תחנות פחמיות, יחידות גדולות של כ-350 או 500 מגה-ואט לתקופה ארוכה של חצי שנה.

יורם רונשטיין: זה בנוסף למחסור הכרוני שיש לנו בתקופה של עד 2012, אם נצטרך בתוך התקופה הזאת להפסיק יחידות - -

אופיר פינס-פז: עד 2012 אתם לא יכולים לעשות כלום?

יורם רונשטיין: זה נכון, למעט הסולקן במ"ד 2', לא נוכל מהסיבות שאמרתי לעשות את זה, כי זה מביא אותנו ל-100% הפסקות חשמל ממושכות במשק.

אופיר פינס-פז: גם בתקופות שאין בהן צריכת שיא?

יורם רונשטיין: כן, הכל נלקח בחשבון.

יורם רונשטיין: לכן אנחנו מבקשים לא לדחות את המועד הסופי.

יורם רונשטיין: נישאר ב-2016 אבל אנחנו רוצים להתחיל את הפעולות ולעשות אותם ברצף החל מ-2013.

אופיר פינס-פז: החל ב-2013?

שולי נזר: מאחר שאמרתי שיוקם צוות של משרד התשתיות ושל רשות החשמל לבחון את תכנית היישום, אותם נושאים שיורם העלה יחודדו שם כמו למשל לאיזה פרק צריך להוציא את היחידה לצורך התקנת המתקנים, מתי אפשר לעשות את זה, אם אפשר לעשות בעונות מעבר, ששם הצריכה נמוכה יותר.

שולי נזר: יש כמה וכמה נושאים שהסכמנו שהם מחייבים בירור נוסף, כאשר היעד שלנו הוא לא לחרוג מיישום מלא של התקנות, קרי: התקנת המתקנים בתחנות הפחמיות ב-2016.

זוהר לביא: אני רוצה להתחיל מחצי הכוס המלאה.

זוהר לביא: זה שתהיינה תקנות לפליטת מזהמים מתחנות כוח זה דבר לתכנון תכנית פיתוח, לתכנון מתקן, לרכש ציוד ולהפעלה.

זוהר לביא: אני חושב ששיש הסכמה מקיר לקיר לגבי הענין הזה.

זוהר לביא: כמו כן, למרות שהתקנות לא בתוקף כבר זמן רב מאוד, אנחנו מתייחסים אליהן כמדד לכל יחידה חדשה שלנו שנכנסה בעשור האחרון.

זוהר לביא: ראינו כקו מדד את ההנחיות שנתן לנו המשרד להגנת הסביבה, למרות שהן לא הנחיות שבדין אבל ראינו אותן כאילו הנחיה בדין.

זוהר לביא: דבר שלישי, למרות שהתקנות לא בתוקף ביצענו, מבצעים ונבצע שיפורים בתחנות קיימות, וזה הרבה מעבר למיליארד וחצי ששולי דיברה.

זוהר לביא: דברים שכבר בוצעו, מיליארד וחצי זה עתידי לגבי פחם, דברים שבוצעו בתחנות מזותיות, בתחנות סולר, תחת הנחת עבודה שכאילו התקנות האלה בתוקף.

זוהר לביא: אלה דברים שאיתם משק החשמל יצא לדרך, מבצע אותם, גם בהיעדר תקנות.

ציפי איסר איציק: למה צריך כאלה לוחות זמנים אם ממילא עושים את זה.

זוהר לביא: אני מסביר מה ביצענו.

זוהר לביא: נעשו שיפורים בתחנות מזותיות לגבי פליטה של חלקיקים.

זוהר לביא: בוצעו שיפורים בתחנות לערכי נוקסין בתחנות של טורבינות גז, דברים שבוצעו.

זוהר לביא: הם קשורים כיון שהתקנות האלה, משך ההכנה שלהן לקח זמן, לקחנו נקודת בסיס מסוימת, אימצנו אותן בחברה כאילו הן תקנות בדין ומרגע זה, הנחיה, למרות שהיא לא אקסוגנית, היא לא חיוב חיצוני מחייב, מבחינתנו היא מחייבת לכל דבר, ונקטתי מה הפעולות שבוצעו על ידינו ברכש ציוד חדש ובשיפורים בתחנות קיימות.

זוהר לביא: כשאנחנו באים למסה היותר גדולה - -

אופיר פינס-פז: יש לכם בעיה עם התקנות האלה?

זוהר לביא: כן.

זוהר לביא: יש לנו בעיה עם לוח הזמנים.

אופיר פינס-פז: אתם בעמדה של משרד התשתיות, החל מ-2013?

זוהר לביא: שר התשתיות נתן את השימוע הציבורי שהיה ב-2005, הסכמה ללוח הזמנים בתקנות.

זוהר לביא: מה שאמר יורם על קצב הכנסת יצרני חשמל פרטיים וגם דחיות, אבל לא אי ביצוע שלנו, אי ביצוע טוטאלי של יצרני חשמל פרטיים, ועם ישראל מצביע אמון בחשמל כפוף לאי חיסכון לחשמל גרם לזה שהרזרבות לא קיימות.

זוהר לביא: לכן, לגבי מועדים הם בודקים את הנתונים המערכתיים אתנו לגבי לוחות זמנים של השבתת יחידה בדידה, לגבי המשמעות שאם אתה משבית, מה המשמעות אז, באות עת, לגבי אספקת החשמל, וזה אותו צוות ששולי דיברה עליו.

זוהר לביא: נקודה אחת זה לוחות זמנים.

זוהר לביא: נקודה שנייה: התקנות האלה לא מסונכרנות.

זוהר לביא: אתה היית חלקית בדיונים בוועדת הפנים על חוק אוויר נקי, אבל הצוות שיושב כאן ומטפל בחוק אוויר נקי, וחבל שחבר הכנסת חנין לא בחדר, יודע את הבקשה שלנו, שגם התקנות האלה וגם חוק אוויר נקי יסונכרנו עם דינים אחרים.

זוהר לביא: דהיינו, שיהיה מקור אחד שקובע מה מותר לפלוט.

זוהר לביא: זה התקנות האלה וחוק אוויר נקי שתכף אתייחס מה הזיקה שלו אליהן.

זוהר לביא: זה אומר לא רישיון עסק, לא תכנית מתאר, לא היתרי בניה, לא צו אישי ולא תעודת גמר ולא חוק עזר מקומי ולא כל המערכת האחרת שאיננה עושה סדר למי שרוצה לתפעל נכון, לרכוש דלק נכון, לעשות תכנית פיתוח נכונה ולהיערך תקציבית לכל הדברים האלה.

זוהר לביא: אז התקנות האלה\

זוהר לביא: חוק אוויר נקי, צריכים לעשות סדר בסדרת דינים שלא אמנה אותם - -

אופיר פינס-פז: במה זה לא מסונכרן?

אופיר פינס-פז: אם נחוקק את זה ולא נחוקק את אוויר נקי באותו לוח זמנים או על אותו ציר, זה יקבע וכל אויר נקי יהיה לפי זה.

זוהר לביא: מכיוון שמה שביקשנו לא קיבל ביטוי בתוך התקנות, מכיוון שצצה עכשיו מערכת מקבילה של חוק אוויר נקי, אנחנו אומרים את זה גם שם.

זוהר לביא: את זה את שומעת פעמיים בשבוע בפגישות, ובדברים האלה את מסכימה טוטאלית או כמעט טוטאלית לכל מה שאנחנו אומרים.

זוהר לביא: אז נקודה שניה זה סנכרון בין התקנות האלה לחוקים אחרים או תקנות אחרות.

זוהר לביא: נקודה שלישית, אני לא בקיא מספיק בהליכי חקיקה, אבל התקנות האלה יוצאות לדרך מתוקף חוק האנוביץ'.

זוהר לביא: להערכתי הן צריכות להיות מוצלבות ובעתיד, לאחר מכן, להיות מתוקף חוק אוויר נקי.

זוהר לביא: כלומר, גם זה שחוק האנוביץ' לא קובע תקנות לגבי אוויר לחשמל אלא חוק אוויר נקי, לכן התקנות צריכות להיות מועברות לחוק אוויר נקי ואיך עושים את זה, אני לא בקיא בזה ואני רק מעלה את הסוגיה.

זוהר לביא: סוגיה רביעית – התקנות לא מבחינות בין עיקר לטפל.

זוהר לביא: אם שכחתי לדווח על פליטה זה עבירה פלילית אבל לעומת זאת, אם פלטתי מסה של זיהום אוויר בלתי סביר זה גם חריגה פלילית.

אופיר פינס-פז: את זה אנחנו נדע לעשות.

זוהר לביא: יש עוד דברים קטנים יותר, אבל כל הדברים שאנחנו אומרים הם ברי הסדר סביב השולחן הזה, למעט סוגיית לוח הזמנים.

זוהר לביא: העין שלנו, ואני אומר את זה לא בשביל להיות יחצ"ן ולמצוא חן, לעשות את השיפור המאסיבי שנדרש בתחנות הכוח - -

אופיר פינס-פז: אבל אתה צריך לתת תשובה ללוחות הזמנים.

זוהר לביא: בכפוף ללוחות זמנים.

זוהר לביא: יש לנו גם בעיית מימון שתופחת.

זוהר לביא: סוגיה נוספת שעולה ועלתה בכמה מסגרות זה אגב השינויים המבניים במשק החשמל, איך תחנות הכוח שיתואגדו בחברות-בנות יטפלו בזה, אלה בעיות פנימיות של משק החשמל, שהוא צריך מצד אחד לעשות את כל הזעזועים במבנה חברת חשמל ומצד שני, שאיכות הסביבה לא תפגע.

זוהר לביא: זאת בעיה ולא שהתקנות לחוק אוויר נקי יכולות לפתור את זה, אבל בגישה העקרונית לתקנות הגישה מאוד חיובית.

זוהר לביא: לא נתווכח על מספרים שכתובים בתקנות, לא נדבר על תאריכים ומספרים ולא נתווכח, הם מאומצים אצלנו במדיניות בתפעול ובמדיניות התכנון והפיתוח של חברת חשמל.

ציפי איסר איציק: הערה לגבי התקנים: אנחנו חשבים שחסרים כאן תקנים לכספית ולמתכות כבדות.

ציפי איסר איציק: אמרנו את זה בשימוע ואנחנו חוזרים ואומרים את זה, שצריך לקבוע תקנים לחומרים האלה כי חלקם חומרים מאוד מסוכנים, חלקם מוגדרים כמסרטנים וחייבים להגביל אותם כאן.

ציפי איסר איציק: אני חוזרת ומדגישה את הענין של התקנים.

ציפי איסר איציק: צריכים להיצמד לתקנים של הדירקטיבות, יש כאן הקלות ביחס לתקנים האלה ואנחנו יכולים להצביע עליהן.

אופיר פינס-פז: אני שואל אותך את מה ששאלתי את חבר הכנסת חנין, תני לנו דוגמה להקלות.

ציפי איסר איציק: יש לנו נייר עמדה ופירטתי בו.

שולי נזר: נשמח לקבל את זה.

ציפי איסר איציק: אני יכולה להפנות לכך שהמשרד עשה בשימוע מצגת, ובמצגת הזאת הוא הציג את הדברים ומצא את ההבדלים בין הדירקטיבה לתקנות שאתם מציעים.

אופיר פינס-פז: כתוב על גופרית דו-חמצנית, תחמוצות חנקן - -

ציפי איסר איציק: אני רוצה שניצמד לדירקטיבה כי יתר המזהמים ממקורות.

ציפי איסר איציק: .. על פי חוק אוויר נקי הוצמדו לדירקטיבות, וחברת חשמל תהיה פטורה מההסדר של חוק אוויר נקי לענין של התקנים.

ציפי איסר איציק: אז חשוב מאוד שתהיה השוואת תקנים בין כל המקורות.

שולי נזר: אני חושבת שיש פה אי הבנה ונשמח לשבת אתכם.

שולי נזר: נראה לי שלא קראתם נכון את הדברים.

יעקב זוהר: הערה: בנושא של הסולקנים אנחנו מנסים לקדם בחדרה הקמת סולקנים ועיריית חדרה לא נותנת לנו היתר בניה.

תומר רוזנר: למה אתם פונים לעיריית חדרה ולא למועצה הארצית?

תומר רוזנר: העירייה לא יכולה לתת לכם היתר בניה.

יעקב זוהר: הלכנו, פנינו.

תומר רוזנר: אל תאשימו את העירייה.

תומר רוזנר: לפי חוק התכנון והבניה ליצרן חשמל, חברת החשמל, יש החרגה שהם לא זקוקים להיתרי בניה מהרשות המקומית, הם יכולים לפנות למנהל הכללי של משרד הפנים והוא יכול לתת להם היתר.

אופיר פינס-פז: אתם מודעים לדבר הזה?

יעקב זוהר: פנינו למשרד הפנים.

יעקב זוהר: ..

תומר רוזנר: אז נא לא להאשים את העירייה.

אופיר פינס-פז: יפה, תכיני לי בבקשה מכתב למנכ"ל משרד הפנים בסוגיה הזאת.

אופיר פינס-פז: יכול להיות שנסדר לכם אישור לסולקנים.

אופיר פינס-פז: זאת תהיה בעיה קשה כי אנחנו מדברים על זה שנים.

אופיר פינס-פז: לא העליתי בדעתי שב-2008 לא יהיה כלום.

יעקב זוהר: לגבי נטילת סמכות בוועדה המקומית, מאוד אשמח להחכים מתומר, אבל אני לא מכיר את ההחרגה שיש למשק החשמל לגבי הוצאת היתר בניה על ידי משרד הפנים.

אופיר פינס-פז: אני מבקש משולי להקריא את התקנות כולן, כי זו חובתנו על פי חוק ונסתפק בזה היום.

אופיר פינס-פז: בישיבה הבאה אדון רק בהערות לתקנות, זה יהיה מאוד פשוט.

אופיר פינס-פז: מה שאין לגביו הערה, אני יוצא מנקודת הנחה שיש עליו הסכמה.

אופיר פינס-פז: אדון רק בהערות לתקנות ואתם נתמודד, ואם תגיעו להבנות קודם – מצוין, אם לא – נכריע, ובזה נגמר הענין.

אופיר פינס-פז: אני מתכוון לערוך עוד ישיבה אחת בלבד ובהקדם, להקדיש לה כמה שעות ולגמור את הענין.

אופיר פינס-פז: אני מבקש שכל ההערות שאדון בהן יהיו הערות בכתב.

אופיר פינס-פז: לא אדון בהערות חדשות בעל פה, כי אחרת אי אפשר יהיה להשתלט על הדבר הזה.

תומר רוזנר: מספר הערות עקרוניות: ראשית, צריך לזכור שבמקרה הזה יש לנו בעיה של ניגוד אינטרסים - -

אופיר פינס-פז: מי זה "לנו"?

תומר רוזנר: למדינה.

תומר רוזנר: בעל הענין העיקרי, שהוא הנוגע בדבר, הוא ידה הארוכה של המדינה.

אופיר פינס-פז: אתה מתכוון ממשלה?

תומר רוזנר: אני מתכוון לחברת החשמל שהיא חברה ממשלתית בשליטת הממשלה.

תומר רוזנר: מצד שני, הממשלה גם מסדירה את המגבלות שחלות על המפעל שלה.

תומר רוזנר: לכן, צריך לזכור שאנחנו באים לדון בתקנות, את הבעיה המבנית של ניגוד העניינים.

תומר רוזנר: לגבי ההתאמה לדירקטיבה, מכיוון שלא נתנו כאן דוגמאות אני מוכן לתת דוגמה מאוד בולטת ופשוטה: הדירקטיבה קובעת שכל תחנת כוח שקמה לאחר שנת 1987, יחולו עליה התקנים החדשים והמחמירים יותר.

תומר רוזנר: ההצעה של המשרד להגנת הסביבה היא שזה לא יחול מ-1987 אלא רק על תחנות שקמו אחרי 1998, 11 שנה מאוחר יותר, שזו דוגמה בולטת להקלה משמעותית ליצרני החשמל.

שולי נזר: אוכל להתייחס לזה.

אופיר פינס-פז: בוודאי.

תומר רוזנר: אני חושב שההערות שאמר מר לביא מחברת החשמל לגבי החובה לסנכרן וליצור מערכת אחידה שאינה יוצרת מגוון רחב של דינים שחלים על אותו ענין היא הערה מאוד נכונה וצריך להתייחס אליה.

תומר רוזנר: גם ההערה לגבי הפליליות הגורפת של התקנות היא הערה במקומה, ואנחנו רואים את זה - -

אופיר פינס-פז: שני הדברים זה האחריות שלכם, שתהיה אחידות בחקיקה, גם בראשית וגם במשנית, וגם לעשות סדר בנושא הענישה.

תומר רוזנר: זה תקנות של השר.

תומר רוזנר: אנחנו יכולים להעיר את ההערות שלנו אבל אנחנו לא קובעים במקומו.

תומר רוזנר: לגבי המבנה של התקנות, אנחנו העברנו למשרד להגנת הסביבה שורה ארוכה של הערות ושאלות, ואנחנו מקיימים סדרה של ישיבות בענין הזה ואני מקווה שנצליח לסיים את הענין לפני הישיבה הבאה שתתקיים בוועדה.

תומר רוזנר: חלק מההערות שלנו כבר הוטמעו בנוסח יותר מעודכן ואני לא יודע אם זה במה ששולי הולכת להקריא.

אופיר פינס-פז: אני מציע שהוא יופץ.

שולי נזר: אין לנו נוסח חדש.

אופיר פינס-פז: אבל אם את קוראת את הסעיפים ואת יודעת שיש סעיף שאמור להראות אחרת, תגידי.

זהר שקלים: על מנת שיתקיים דיון רציני, ישבנו לפני יומיים עם היועצים המשפטיים של הוועדה והם נתנו הערות מאוד מועילות, הישיבות האלה מאוד מפרות.

זהר שקלים: הכי נכון יהיה לתת לנו עוד פרק זמן לקבל את ההערות, להטמיע, ולהקריא נוסח.

שולי נזר: ישבנו על מרבית ההערות בכתב.

זהר שקלים: אנחנו באמצע התהליך ולא רצינו להציג נוסח לא בשל ולא שלם.

זהר שקלים: נשב עוד ישיבה שתיים, נשלים את זה בפרק זמן קצר כי כדאי להביא משהו שלם.

אופיר פינס-פז: אני רוצה לדעת מה לוח הזמנים, גברתי.

שולי נזר: אנחנו מציעים לעשות דיון בעוד כחודש, ואז נבוא עם נוסח שבו הטמענו את הערות הוועדה.

זוהר לביא: אנחנו צריכים להעיר על קו בסיס מסוים.

זוהר לביא: אנחנו מעירים על הנוסח הזה?

אופיר פינס-פז: זה הנוסח, גם אם המשרד יבוא עם נוסח אחר, זה הבסיס, זה לא משנה, נשנה סעיפים.

תומר רוזנר: הערה אחרונה: אני מסכים עם ההערה שיותר מאשר יש פה הגבלות על תחנות הכוח והטבה של המצב הקיים זה למעשה במידה רבה הנצחה של המצב הקיים ורשימה ארוכה של פטורים והקלות, שיותר מאשר יש פה הגבלות ואיסורים יש יותר הקלות ופטורים.

אופיר פינס-פז: אגב, התקנות האלה הן של השר להגנת הסביבה לבדו?

אופיר פינס-פז: הוא מתפשר עם עצמו ככה?

שולי נזר: אני חולקת לחלוטין על מה שנאמר פה.

שולי נזר: אני חושבת שהסייגים הם מינוריים, הם סייגים הכרחיים.

שולי נזר: חשוב להבין שכשאנחנו לוקחים דירקטיבה מאירופה, אנחנו חייבים - -

אופיר פינס-פז: אני לא אוהב לקיים דיונים תיאורטיים.

אופיר פינס-פז: אם אנחנו לא מדברים על התקנות, תפנימו את הענין שאנחנו לא רוצים להגדיר מי צודק.

אופיר פינס-פז: ברור שהדירקטיבה האירופאית צריכה להכתיב וגם היא לא תנ"ך.

אופיר פינס-פז: בדרך כלל הנוסחאות הבינלאומיות גם הן עושות את ההקלות שלהן.

אופיר פינס-פז: הם יושבים ויש בעיות של אינטרסים ואיזונים ולחצים, ולוקחים בחשבון את כל התעשיות.

אופיר פינס-פז: מי שמכיר את הנושא של הקרינה, יודע שזה נושא מאוד בעייתי.

אופיר פינס-פז: אנחנו מובילים בענין ושם עשו איזה ממוצע שמאוד רחוק מהמציאות הישראלית.

אופיר פינס-פז: לכן, גם הדירקטיבה האירופאית, יש בה הקלות גדולות ולכן צריך לקחת את זה בחשבון.

אופיר פינס-פז: לגבי לוחות הזמנים אני מבקש מחברת החשמל להגיד לא רק שיש כאן צריכה מסוימת עם צפי מסוים וזהו, קבלו את זה.

אופיר פינס-פז: בתנאים שנוצרו, אתם צריכים לחשוב איך בכל זאת מייצרים כאן לוח זמנים שמאפשר התקנה של הביצוע של התקנות ולא איך דוחים את הדברים.

אופיר פינס-פז: שוב, על פי מיטב האפשר.

אופיר פינס-פז: אני לא אומר שאפשר לעשות קסמים אבל בכל זאת, יש פה מערכת גדולה מאוד שאני בטוח שהיא יודעת להפיק מעצמה כל מיני משימות.

אופיר פינס-פז: השאלה כמה המשימה הזאת היא בסדר עדיפות של חברת חשמל.

אופיר פינס-פז: אני ראיתי את חברת חשמל בשיא גדולתה במלחמת לבנון השניה, וכשרוצים אפשר.

אופיר פינס-פז: אני לא רוצה שתראו את הענין הזה כסוג של מלחמה, חס וחלילה, אבל זה סוג של משימה לאומית.

אופיר פינס-פז: חברת חשמל צריכה לבין שהיא משימה בסדר עדיפות מאוד גבוה וצריך לקבל את העדיפות מחברת חשמל כדי לבצע אותה באיזה שהוא מחיר.

אופיר פינס-פז: אני לא רוצה להיכנס לתהליך קבלת ההחלטות אבל אני כן מבקש מהחברה לבחון את הדרכים כן לעמוד בלוח הזמנים ובוודאי לא לפרוץ אותו, בוודאי לא להפעיל אותו רק אחרי 2013, כי גם לוח הזמנים שכתוב פה מאוד מרווח מבחינת הציבור הישראלי.

אופיר פינס-פז: יש עליו ביקורת ורוצים להקדים אותו, אז אתם רוצים עוד להאריך אותו וזה בעייתי ביותר.

אופיר פינס-פז: אנחנו נקגע ישיבה למחצית חודש מרץ.

אופיר פינס-פז: יפה, תצטרכי להוציא לכל הגורמים לוחות זמנים.

אופיר פינס-פז: זאת אומרת, אנחנו צריכים לקבל את השינויים לתקנות ולהעביר אותם לכל הגופים שבוע קודם, זאת אומרת עד סוף השבוע הראשון של מרץ.

אופיר פינס-פז: אני אומר לכל הגופים הרלוונטיים, אני אדון בהערות על ההצעה המתוקנת רק בהערות בכתב.

אופיר פינס-פז: אסיים את זה בישיבה הבאה, אני לא מתכוון למרוח את הדבר הזה, הוא מאוד חשוב ומתארך מאוד.

אופיר פינס-פז: אני מזכיר לחברת חשמל ולמשרד התשתיות ולמשרד להגנת הסביבה, למרות שזה בתחום של יושב ראש הוועדה השובת, שאנחנו ממתינים לתקנות הקרינה מחשמל, שכפי שאומר תומר זו חובה על פי חוק, ואתם בפיגור גדול שלה, וכן זה לא פחות הורג.

זוהר לביא: אתה יודע שלא נעשה ניסיון לשים טיוטת תקנות, ולמה אתה כורך אותנו בזה?

אופיר פינס-פז: אני לא כורך אתכם בזה כמי שנושא באחריות לזה שזה לא קורה אלא כמי שצריכים להיות חלק מהתהליך שזה יקרה.

זוהר לביא: אתה יודע שהעברנו להם לפני שנה וחצי, שיהיה להם טריגר ל-1 בינואר 2007, כשהיה צורך בתקנות אז, העברנו להם במרץ או מאי 2006 הצעת תקנות כדי שיהיה להם פורמט שיתחילו לעבוד?

אופיר פינס-פז: הם הגיבו לזה?

זוהר לביא: לא דנו בזה.

זוהר לביא: עשינו את זה כיוזמה שלנו, וברור שבפרטים היו חילוקי דעות אבל רק כדי שתהיה פלטפורמה לדיון ולא נעשה עם זה כלום.

תומר רוזנר: אני רוצה להזכיר למר לביא את סעיף 33 לחוק הקרינה, שמחייב את חברת החשמל לדווח לוועדת הפנים והגנת הסביבה על היערכותה ליישום החוק, דיווח שלגביו נשלח גם מכתב ולא נתקבל דיווח.

אופיר פינס-פז: דיווח של מי?

תומר רוזנר: דיווח של חברת החשמל על אופן העבודה לתחולת החוק.

תומר רוזנר: היה צריך להגיש דיווח לפני כחצי שנה ולא נתקבל דבר.

אופיר פינס-פז: יפה, אני מבקש שתראי לי את המכתב הזה.

אופיר פינס-פז: אני מודה לכולם.

אופיר פינס-פז: הישיבה נעולה.